La Furlanosfere, la regjon de blogosfere in marilenghe, si è strenzude di riflès de riduzion da la Blogosfere, sedi in tiermins di blogs atîfs, sedi di interès gjenerâl pai blogs. La prime rispueste a chest câl di interès pai blogs al è il boom da lis rêts sociâls, Facebook in primis. Ma cheste e je un rispueste parziâl che no ten cont dal cambiament cualitatîf de stesse blogosfere.Tal imprin il blogger al jere cualsisei che al ves voie di provâ a regjistrasi su Splinder o su Blogger e scomençâ a da fûr alc vie pe Rêt. I prins letôrs, dispès i unics, a jerin i amîs; e se il blogger al veve passion di scrivi al rivave a tirâ dongje dai letôrs fis par discuti di temis di sô interès: da la politiche a la cusine.
Cuant che la novitât e je lade in mancul e che l’atenzion dai navigants, insiemi cun chê dai bloggers, si à movude viers lis rêts sociâls e je scomençade une selezion naturâl dai blogs a vantaç dai bloggers plui professionaî. Al ven a stâi chei che a son plui a contat cul mont da l’informazion o dal spetacul – che al si dedi un cuc a la classifiche di blogbabel. Chescji di fats a àn il vantaç di no vê di lâ a cirî gnovis di mandâ fûr tal blog via pal timp libar, e dispès a àn disvilupât cun la lôr profession un ciert sens da la notizie che al è fondamentâl pal sucès dal blog.
Un fenomeni interessant e plui resint al è chel dai tentatîfs di creazion di un Huffington Post par talian. Esemplis di provis di Huffingtons tricolôrs a son Il Post di Luca Sofri, Lettera 43 e Linkiesta. Un acjiadiment che provarin ad analizâ intun prossim articul; pal moment vi lassi cuntune domande: saressial pussibil di fâ un tentatîf dal gjienar in marilenghe?
fur_Latn fur_Latn fur_Latn